- Jeg er glad for, at jeg stadig kan gå ned ad gaden med rank ryg, og at det nu er slået helt fast, at jeg ikke er sådan én, der fifler med tingene, siger Mogens Gade til Nordjyske Stiftstidende. Statsforvaltningen Nordjylland har netop afvist en klage over hans håndtering af den omdiskuterede sag om madleverancer til de ældre i kommunen. Socialdemokraterne og SF klagede over forløbet af et økonomiudvalgsmøde om sagen 18. august i fjor. De to oppositionspartier skrev i klagen, at borgmesteren efter mødet havde lavet "en omfattende tilføjelse til den underskrevne protokol".  Statsforvaltningen konkluderer, at Mogens Gade "ikke har handlet i strid med reglerne", skriver Nordjyske Stiftstidende. - Dette her er det værste, jeg har oplevet i mine 20 år som politiker. Jeg bestræber mig på at opføre mig som et ordentligt menneske, også når jeg er politiker. Derfor var det hårdt for mig at blive kritiseret for at fifle, siger han til avisen.

Referat:
Jammerbugt Kommunes borgmester, Mogens Gade (Venstre) brød ikke reglerne i sagen om levering af mad til ældre, lyder afgørelsen fra Statsforvaltningen.